Predkladacia správa

MF SR predkladá materiál na rokovanie vlády ako iniciatívny. Zámerom je prezentovať výsledky analýzy predpokladaného vývoja daňových príjmov, príjmov z poistného, ako aj predpoklad čerpania výdavkov štátneho rozpočtu do konca roku 2003. Materiál zároveň kvantifikuje riziká verejných financií v  roku 2003 tak na hotovostnom, ako aj na akruálnom princípe. 

Vývoj verejných financií v prvom polroku 2003 potvrdil základné tendencie opísané v dokumente “Vývoj slovenskej ekonomiky v mesiacoch január - apríl 2003 a návrh opatrení na elimináciu rizík vo verejných financiách v roku 2003“, ktorý vláda schválila 28. mája. Najdôležitejším záverom predloženého materiálu je to, že ministerstvo financií v súčasnosti považuje hlavný cieľ fiškálnej politiky v roku 2003 – dosiahnuť deficit verejných financií vykazovaný metodikou ESA 95 menej ako 5% z HDP – za splniteľný aj bez prijímania dodatočných opatrení.

Rizikom zároveň stále zostáva naplnenie štátneho rozpočtu na hotovostnej báze, ktoré spôsobil najmä jednorázový výpadok DPH vyplývajúci zo zmeny systému pri uplatňovaní dane na vstupe. Existujú tri základné možnosti eliminovania tohto rizika, ktoré predstavuje približne 10 miliárd korún. Optimálnym riešením sa javí využitie príjmov z privatizácie niektorého zo štátnych  podielov, pri ktorých už má štát zmluvne zabezpečenú výhodnú predajnú cenu, ako je to napríklad pri ZSE. Druhou možnosťou je využiť štátne finančné aktíva a treťou novela zákona o štátnom rozpočte, na základe ktorej by si vláda mohla chýbajúce zdroje požičať na finančnom trhu.  

Súčasťou predkladného materiálu je aj informácia o čerpaní rezervy vlády. Z nej vyplýva, že  v tejto rezerve je k dispozícii už iba 46,8 mil. Sk. Po ich vyčerpaní bude potrebné každý dodatočný výdavok kompenzovať znížením konkrétnych výdavkov štátneho rozpočtu nad rámec úspor definovaných v tomto dokumente.   

Materiál prezentuje aj aktualizáciu makroekonomickej prognózy na rok 2003, ktorá bola jedným z východísk pri zostavovaní predikcií vývoja fiškálnych parametrov.